HR Službeni list Europske unije L 215/4

UREDBA KOMISIJE (EU) 2016/1355

оd 9. kolovoza 2016.

o izmjeni Priloga II. Uredbi (EZ) br. 396/2005 Europskog parlamenta i Vijeća u pogledu tiakloprida

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 14. stavak 1. točku (a),

budući da:

(1) Maksimalne razine ostataka (MRO-ovi) za tiakloprid utvrđene su u Prilogu II. Uredbi (EZ) br. 396/2005.

(2) U kontekstu postupka za odobrenje uporabe na uljanoj repici sredstva za zaštitu bilja koje sadržava aktivnu tvar tiakloprid, u skladu s člankom 6. stavkom 1. Uredbe (EZ) br. 396/2005 podnesen je zahtjev za izmjenu postojećeg MRO-a u medu i ostalim proizvodima pčelarstva.

(3) U skladu s člankom 8. Uredbe (EZ) br. 396/2005 predmetna država članica ocijenila je taj zahtjev te Komisiji proslijedila izvješće o ocjeni.

(4) Europska agencija za sigurnost hrane (dalje u tekstu: „Agencija”) ocijenila je zahtjev i izvješće o ocjeni, posebice razmatrajući rizik za potrošače i prema potrebi za životinje, te je dostavila obrazloženo mišljenje o predloženom MRO-u (2). To je mišljenje proslijedila Komisiji i državama članicama te ga stavila na raspolaganje javnosti.

(5) Agencija je zaključila da su ispunjeni svi zahtjevi u pogledu podataka te da je izmjena MRO-a koju je zatražio podnositelj zahtjeva prihvatljiva s obzirom na sigurnost potrošača na temelju ocjene izloženosti potrošača za 27 specifičnih europskih potrošačkih skupina. Agencija je uzela u obzir najnovije informacije o toksikološkim svojstvima tvari. Opasnost od prekoračenja prihvatljivog dnevnog unosa ili akutne referentne doze nije utvrđena ni pri cjeloživotnoj izloženosti toj tvari konzumiranjem svih prehrambenih proizvoda koji mogu sadržavati tu tvar ni pri kratkoročnom izlaganju zbog znatnog konzumiranja predmetnog proizvoda.

(6) Agencija je predložila nekoliko MRO-ova za med, koje trebaju razmotriti osobe za upravljanje rizikom, a temelje se na terenskim ispitivanjima koja je dostavio podnositelj zahtjeva te na podacima o praćenju na razini Unije. Budući da nema rizika za potrošače, MRO za tiakloprid u medu trebalo bi utvrditi na razini od 0,2 mg/kg na temelju dostupnih ispitivanja ostataka. Podaci o praćenju u sličnom su rasponu te potvrđuju takvu razinu.

(7) Na temelju obrazloženog mišljenja Agencije i uzimajući u obzir čimbenike relevantne za pitanje koje se razmatra, odgovarajuća izmjena MRO-a ispunjava uvjete iz članka 14. stavka 2. Uredbe (EZ) br. 396/2005.

(8) Uredbu (EZ) br. 396/2005 trebalo bi stoga na odgovarajući način izmijeniti.

(9) Kako bi se svelo na najmanju moguću mjeru moguće poremećaje na tržištu do kojih bi moglo doći zbog privremene primjene MRO-a za med, utvrđenog na granici određivanja Uredbom Komisije (EU) 2015/1200 (3), ova bi Uredba trebala stupiti na snagu što je prije moguće.

(10) Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1.

Prilog II. Uredbi (EZ) br. 396/2005 mijenja se u skladu s Prilogom ovoj Uredbi.

Članak 2.

Ova Uredba stupa na snagu sljedećeg dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 9. kolovoza 2016. Za Komisiju Predsjednik Jean-Claude JUNCKER

(1) SL L 70, 16.3.2005., str. 1.

(2) Znanstvena izvješća Europske agencije za sigurnost hrane (EFSA) dostupna su na internetu: http://www.efsa.europa.eu:

Reasoned opinion on the modification of the existing maximum residue level for thiacloprid in honey („Obrazloženo mišljenje o izmjeni postojeće maksimalne razine ostataka za tiakloprid u medu.”). EFSA Journal 2016;14(3):4418 [21 str.].

(3) Uredba Komisije (EU) 2015/1200 od 22. srpnja 2015. o izmjeni priloga II. i III. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za amidosulfuron, fenheksamid, krezoksim-metil, tiakloprid i trifloksistrobin u ili na određenim proizvodima (SL L 195, 23.7.2015., str. 1.).